DKD ‘respekteer’ hof se besluitOudpres. Jacob Zuma. (Foto: Emmanuel Croset/AFP) Die departement van korrektiewe dienste (DKD) het nog nie besluit of oudpres. Jacob Zuma weer by die Estcourt- korrektiewe sentrum sal moet aanmeld nie. Die DKD het wel kortliks gesê hy respekteer die appèlhof in Bloemfontein se besluit om die oudpresident se appèlaansoek oor sy vrylating op mediese parool van die hand te wys. “Die DKD respekteer die hof se besluit en sal die volle uitspraak bestudeer in die poging om binne die vereiste tydraamwerk te besluit oor die pad vorentoe,” het Singabakho Nxumalo, woordvoerder van die departement, Maandag gesê. Herman Mashaba, president van Action SA, moedig intussen die kommissaris van die departement van korrektiewe dienste aan om ŉ “onpartydige en apolitieke” besluit te neem wanneer daar beslis word of die tydperk wat Zuma op sy sogenaamde mediese parool uitgedien het, by sy huidige vonnis gevoeg moet word. “Die misbruik van regsprosesse wat vir bona fide- medies siek persone beskikbaar behoort te wees, moet nooit goedgekeur word nie.” Dr. Pieter Groenewald, leier van die VF Plus, sê die DKD het tot dusver, met sy optrede en die toestaan van mediese parool, ŉ klug van Zuma se aanvanklike vonnis van 15 maande gemaak. “Tot nou toe het die optrede van korrektiewe dienste en die departement van justisie ŉ netelige presedent oor strafloosheid geskep … Dit is in die belang van regspleging dat ŉ herhaling van die Schabir Shaik-klugspel voorkom word.” Dié voormalige finansiële raadgewer van Zuma is in 2005 tot ŉ effektiewe 15 jaar tronkstraf gevonnis vir korrupsie en bedrog. Hy is egter in Junie 2009 op mediese parool vrygelaat. Shaik se vrylating op mediese parool het destyds tot groot omstredenheid gelei weens sy bande met Zuma. Daar is onder meer aangevoer dat hy in die eindstadium van ŉ terminale siekte was. Hy is egter ná sy vrylating op mediese parool talle keer in die openbaar gesien, onder meer waar hy gholf speel. Mashaba het vandag daarop gewys dat Zuma teen dié tyd bekend is vir sy Stalingrad-taktiek. “Hy het veels te lank aanspreeklikheid ontduik. Suid-Afrikaners verwag ongetwyfeld van hom om hierdie hofbeslissing na die Konstitusionele Hof te appelleer, in ŉ poging om die regsproses uit te rek.” Maroela Media het vroeër berig twee howe het nou reeds bevind dat Zuma nooit op mediese parool vrygelaat moes word nie nadat die appèlhof Zuma en Arthur Fraser se appèlaansoek oor Zuma se vrylating op mediese parool Maandag met koste van die hand gewys het. Mashaba het voorts gesê daar mag nie van Fraser, ŉ voormalige kommissaris van die DKD, se aandeel in Zuma se vrylating vergeet word nie. Fraser het goedkeuring vir die oudpresident se vrylating op mediese parool gegee ondanks die adviesraad vir mediese parool wat die aansoek afgekeur het. “Ook hy moet verantwoordelik gehou word.” Groenewald het op sy beurt gesê Zuma se vrylating op mediese parool was ŉ ondermyning van die land se strafregstelsel en duidelik ŉ poging van Fraser om Zuma te help om sy straf te ontduik.